Uhulumende Usungula Uphenyo Oluphathelane Labomama Abakhipha Izisu
EleZimbabwe lisungule uhlelo lokucubungula udubo lwabomama abaphelelwa ngumpefumulo lapho bekhipha izisu ngenhloso yokudinga indlela zokwehlisa inani labafayo
BULAWAYO — Uhulumende weZimbabwe usesungule uhlelo lokucubungula udubo lwabomama abaphelelwa ngumpefumulo lapho bekhipha isisu ngenhloso yokudinga indlela zokwehliswe inani labafayo, ngasikhathi sinye kulemikhankaso yokuthi imithetho kumele ilungiswe ivumele abesifazana ukukwenza lokhu ikakhulu ngemva kokudlwengulwa. Linhlolisiso yenziwa ezigabeni zonke zelizwe lugatsha lwezempilakahle luphathisana lohlelo lweUniversity of Zimbabwe- University of California San Francisco Collaborative Research Program, ngenhloso yokudingisisa inani labesifazana elikhipha izisu, eliza ezibhedlela ukuzokwelatshwa ngemva, indleko, inani labafayo lelizithwala lingajonganga. UNkosazana Qondile Dube, osebenza labesifazana abadlwanguliweyo, uthi lolu phenyo luqakathekile ngoba banengi abesifazana abafa bezama ukukhipha isisu lendleko yokwelapha labo abasinda kundlela zokwenza lokhu okungaphandle komthetho. UMaDube uqhubeke ethi uhulumende kumele ananzelele ukuthi lapho owesifazana ethatha isinqumo lesi, esibeka impilo yakhe engozini, kutsho ukuthi kuyabe kulezizatho ezimqoka ezenza athathe lelinyathelo. UNkosikazi Prisca Sibindi, osebenza kwezempilakahle, uthi lolu ludubo oludinga ukuxwayisiswa ngoba asemanengi amantombazana akhupha izisu eZimbabwe ngenxa yokuswela ulwazi ngokuvikela ukuzithwala engakazimiseli. Wengeze ethi kucina kudalela uhulumende indleko enkulu ekwelapheni abesifazana abakhiphe izisu. Osakhulayo, uNkosazana Runyararo Makombe, uthi lapho kusenziwa lolo phenyo kumele kukhulunyiswane labasakhulayo abayibo abalenani eliphezulu elizithola likulolo dubo. Lanxa kunjalo, bakhona abangavumelani lesenzo sokukhipha isisu abathi lokhu kufana nje lokubulala, abafana lesakhamuzi, uNkosikazi Felicity Moyo. Lokhu kusekelwe ngowokholo lwesiKristu uRev Useni Sibanda othi owesifazana kumele abelakho ukukhupha isisu lapho impilo yakhe isengozini hatshi ngenxa yokudlwangulwa kuphela ngoba usane lufana laye, alulacala, okudingakalayo yikuthi athole akhulumisana labo, bemnika isibindi umntwana angabulawa kuthi lalapho esebelethile, uhulumende aphathise ekukhuliseni leyongane. Umthetho owe Termination of Pregnancy Act, uvumela ukukhitshwa kwesisu nxa sibe khona ngemva kokudlwangulwa kowesifazana, emithiswe yisihlobo segazi, nxa sifaka impilo yakhe engozini kumbe nxa usane oluzazalwa lugogeke okokuthi aluzukuphila impilo ekhwabithekayo. Okwakhathesi kulabesifazana abangaba zinkulungwane ezingamatshumi amabili – 20 000 elibulawa yikukhipha isisu kuthi phose ikhulu lenkulungwane – 80 000, likhupha okungekho emthethweni, ngomnyaka.